1Lunyuma lwabino, yeecha yabaawo esidyaalo sy'Abayudaaya, mani Yesu yeecha yacha e Yerusaalemu. 2Bulaanu, aliwo mu Yerusaalemu endulo w'esiruwa silaangwa mbwe, Esiruwa sy'Amakoondi, esidiba silaangwa mu Luyibbulaniya mbwe “Beth-zatha,” esiri nende ebigoro bitaanu. 3Abandu balwaaye babuli mbya koti, abawofu, abalema, abadataala, bakonaanga mu bigoro bino. 4 5Omusaacha wundi yesi yali awo, owali yahalwala hulwa embaka y'emyaaka amahumi kadatu nende chitaanu-na-chine emilaamba. 6Mani Yesu niyamubona mani yeecha yaamanya ati, omusaacha oyo yali yahakonaanga awo hulwa embaka ndeeyi muno, yamuboolera ati, “Odaha ohuwonisibwa?” 7Omusaacha mulwaye oyo yeecha yaakobola mu Yesu ati, “Omwaami, ese mbulaho omuundu yeesi owahangiinga yanyingisa mu sidiba sino amaachi nikamala ohusanguluswa, mani niimba mbwe hunjiamo, omuundu wundi yeecha yandangirira ohwiingiramo.” 8Nae Yesu yeecha yamuboolera ati, “Siingira, obukule obutalihe bwao, mani okeende.” 9Mani abweene-na-bweene awo, ni omusaacha oyo owonisibwa, mani yadoola obutalihe bwae mani yakenda. 10Nae Abayudaaya beecha baboolera omusaacha wali awonisibwe oyo bati, “Sabbaato niyo, haba sofukiirirwa ohukinga obutalihe bwao.” 11Nae yabakobolamo ati, “Omusaacha wumonisye yambooleere ati, ‘Doola obutalihe bwao mani okeende.’ ” 12Nabo bamuteeba bati, “Musaacha siina oyo ohuboleere ati, ‘Doola obutalihe bwao, mani okeende’?” 13Nae bulaanu, omusaacha wali awonisibwe oyo, siyali amumanyire daawe, olwohuba Yesu yali amalire ohwewerawo, koti lu sidiyiiha syali mu sifwo esyo, syali esihongo muno. 14Lunyuma, Yesu yeecha yamwakaana naali mu nyumba ya Nasae, mani yamuboolera ati, “Obona, oli bulaanu omulamu! Handi otaholaangaho ebibi, wakera esihiramo obubi ohuhukwaaho.” 15Omusaacha oyo yeecha yawaawo, mani yacha yaboolera Abayudaaya hane yali Yesu owamuwonia. 16Mani sino nisyo esyeecha syakera Abayudaaya basaandia muno Yesu, olwohuba mbwe yali yahola sino hu ludaalo lwa Sabbaato. 17Nae Yesu yabakobolamo ati, “Laata yange asiihola emirimo, mani syesi ndi ohuhola emirimo.” 18Sino nisyo esyakera Abayudaaya bamukiiya muno ohumwiita, olwohuba mbwe siyali nahalaake elako lidiira hu Sabbaato lyong'ene, nae handi yalaanga Nasae ati Simwaana, niyehola ohwaakana nende Nasae. 19Yesu yeecha yababoolera ati, “Mbaboolera obwadyeeri bweene endi, Omwaana haba saanyala ohuhola esiindu syoosi-syoosi hu lwae omweene, nae esyo syong'ene syabona Simwaana naahola; olwohuba buli syahola, nisyo si Mwaana yesi ahola. 20Olwohuba Simwaana adaha Omwaana, mani amwekesa byoosi biyaba naahola; handi aliwo emirimo mihuluundu muno chacha ohumweekesa, hu mweemeo muwuke buwuka busa. 21Olwohuba, koti busa lu Simwaana asyuusa abafu mani yababeeresa obulamu, nilwo lwosi lu Mwaana abeeresa atyo obulamu oyo yeesi yaba nadahisa. 22Simwaana haba saheengera omusango ohuhira omuundu yeesi, nae yabeeresa Omwaana obuheengi bw'emisaango bwoosi, 23hu bandu boosi babeerese Omwaana oluyaali, koti busa lu babeeresa Simwaana oluyaali. Oyo yeesi oteesa oluyaali mu Mwaana, haba siyeesa oluyaali mu Simwaana wamutuma. 24Mbaboolera obwadyeeri bweene endi, oyo owulira emboosi yange mani yafukiirira mw'oyo owanduma, ali nende obulamu butaakama; haba saacha hwoola huhuheengerwa omusango ohumuhira, nae aba amalire ohubita mu hufwa, yolere hu bulamu. 25“Mbaboolera obwadyeeri endi, esiha sichia ohwoola, handi bona nisyo sino, abafu nibahawulire ekono ly'Omwaana wa Nasae, mani abo abaliwulira bacha obubao abalamu. 26Olwohuba koti busa lu Simwaana alimo obulamu, mani yabeeresa Omwaana obunyala bw'ohubaamo obulamu mu mweene, 27handi yamubeeresa obunyala bw'ohuheenga emisango, olwohuba ali Omwaana w'Omuundu. 28Mutesiinduha sino; olwohuba esiha sichia ohwiicha, mani abo boosi abali mu biriindwa bacha ohuwulira ekono lyae 29mani batulamo, mani abo abali nibahola ebilai, bacha ohusyuuhirira obulamu, nae abo abahola ebibi, bacha ohusyuuhirira ohuheengerwa emisango ohubahira. 30“Ese sinyala ohuhola esiindu syoosi-syoosi hulw'obunyala bwaange syeng'ene daawe; koti busa lumbulira, nilwo busa lu heenga emisango; nae eheenga ye misaango yange y'obwadyeeri, olwohuba ese haba singoonya ohuhola busa bi ndaha, nae ohuhola ebyo by'oyo owanduma byadaha. 31Nikali mbwe ese omweene neese owetusira obujulisi, obuloli bwaange buba si bwadyeeri daawe; 32nae aliwo owundi otusa obujulisi bundiiraho, mani manyire endi, obuloli bwatusa obundiiraho, bwadyeeri nibwo. 33Mwatuma bawamwaanda eyiri Yowaana, mani yatusa obujulisi budiira hu bwadyeeri bweene. 34Sikali mbwe obuloli bundiiraho butula hu bandu busa; nae ese mbaboolera sino hu mweemeo muwonisibwe. 35Yowaana yali etaara lyaaduha handi elihosa, mani mwanyala ohwehoyeraho budiidi mu bulafu bwae. 36Nae obuloli bundi nabwo omweene, buhuluundu buhiraho obwa Yowaana; olwohuba emirimo chi Laata yaanyalira ohuhola ohumala, emirimo chiindi ohuhola echeene chino, chindusiraho obujulisi bweene chiti, Laata niye owanduma. 37Mani Laata wanduma oyo, niye omweene owandusira obujulisi bundiiraho. Simuwuliraangaho kono lyae, oba mwabonaho efwaani yae. 38Handi simwomiisaangaho emboosi yae mu myooyo cheeng'we olwohuba haba simufukiirira mw'oyo yiyatuma. 39Mukoonyeresa mu byandiikwa byolerefu, olwohuba mubaasa muti, omwo nimwo omuli obulamu butaakama; nihaandi ni ebyo byeene ebindusira obujulisi bundiiraho; 40nae muhaya ohunjichaho munyale ohunyoola obulamu. 41Ese haba sinyoola efuma ohutula eyiri abandu daawe. 42Nae ese manyire endi eng'we haba simuli nende ohudaha Nasae mu myooyo cheeng'we. 43Ese ndeecha mu liita lya Laata, nae haba simumbukaanira daawe; nae owundi niyeecha mu liita lyae omweene, oyo niye yimucha ohubukaanira. 44Munyala mutye ohufukiirira mw'oyo onyoola oluyaali ohutula busa hu waasye, nae haba simukoonya oluyaali lutula eyiri Nasae yeng'ene? 45Mutabaasa muti neese ochia ohubawabira eyiri Laata; Ni Musa niye oli ohubawabira, oyo yimwaboyaho esuubi ly'eng'we. 46Nikali mbwe mwafukiirira mu Musa, muba munyala ohufukiirira mw'ese, olwohuba yandiika ebilomaloma hw'ese. 47Nae nimutafukiirira mu byandiiko byae byolerefu, muba mucha mutye ohufukiirira mu mboosi change?”
Copyright
Learn More
lug_Latn zho_Hant eng_Latn